Jönsson: - Ok resultat for vår del
For med 1-1 i Drammen klarte ikke Molde å passere Rosenborg på tabellen. Med fire serierunder igjen, ligger de to rivalene likt før en ellevill innspurt i eliteserien. Jan Jönsson så storkampen på Marienlyst hjemme i Trondheim med stor interesse. - Det ble vel så intenst som det skulle være, og det var spennende. Godset trykket på i andre omgang, og de fikk den nødvendige utligningen. Molde var på vei til å avgjøre noen ganger, men keeperen til Godset gjorde det bra og holdt dem inne i kampen, sier han til VG Nett.- 1-1 må vel være et perfekt resultat for dere? - På forhånd ville vel det være et ok resultat for vår del, svarer Jönsson. - For Rosenborg er dette perfekt. Tre poeng hadde vært optimalt for de andre, men Godset er nok laget som sitter igjen og er minst fornøyd med resultatene, mener Viasat-ekspert og tidligere Strømsgodset-trener Vidar Davidsen. Jan Jönsson vil ikke gå med på at gullet nå står mellom Rosenborg og Molde. - Nei, nå er det vel nesten nærmere fire, sier han.Tromsø er nå bare fire poeng bak Ronny Deilas mannskap med én kamp mindre spilt. - Jeg holder en liten knapp på Molde, men det er helt jevnt. Det er mye som kan skje med såpass mange kamper igjen. Forhåpentligvis vinner Tromsø sin utsatte kamp, og da er de bare ett poeng bak Godset. Da har vi virkelig en firerbande, sier Vidar Davidsen.Selv om Jönsson synes både Molde og Godset leverte en god forestilling, ble han ikke skremt før han skal møte begge lagene i innspurten. Neste helg venter de regjerende mesterne på fremmed gress. - Det går mest på egen form. Jeg synes de ser ut til å være i godt slag, og de har også innbyttere som preger kampene. Nå var det ikke så imponerende sist, men jeg synes vi har håndtert det tette kampprogrammet vi har hatt siden sommeren bra, sier Jönsson.Alexander Aas uttalte til søndagens VG at hans lag nærmest måtte vinne mot moldenserne for å ta gull. Davidsen mener at alt håp ikke er ute - selv om det begynner å se vanskelig ut. - De har definitivt ikke gitt seg, og det har de heller ingen grunn til. Pilen peker litt feil vei for dem for øyeblikket. Marginene går ikke deres vei på samme måte som tidligere i sesongen. Molde synes jeg gjorde en taktisk veldig god kamp på bortebane. Med unntak av det første kvarteret, slet Godset med å få til det vanlige spillet sitt. - Godset sitter nok med en følelse av de brant den helt store sjansen, sier Davidsen.
Fra sin egen TV-stue så Jan Jönsson at Strømsgodset og Molde serverte ham et perfekt resultat i gullkampen.